1.  ปัจจัยความเสี่ยง

    1.  ความเสี่ยงจากการเปลี่ยนแปลงเทคโนโลยี

  เนื่องจากลักษณะของธุรกิจที่เกี่ยวข้องกับระบบสารสนเทศและการสื่อสาร
  ซึ่งมีการเปลี่ยนแปลงของเทคโนโลยีอย่างรวดเร็วตลอดเวลา
  ดังนั้นบริษัทจึงมีการติดตามข้อมูลข่าวสารที่เกี่ยวข้องกับธุรกิจอย่างใกล้ชิด(ข่าวสารทางเทคโนโลยีระบบสารสนเทศและการสื่อสาร)
  เพื่อไม่ให้เสียโอกาสในการเข้าร่วมดำเนินโครงการต่างๆ หรือเสียเปรียบบริษัทคู่แข่งในธุรกิจ

  จากความสำคัญข้างต้น
  บริษัทมีนโยบายให้บุคลากรในสายงานที่เกี่ยวข้องโดยเฉพาะวิศวกรและบุคลากรด้านการตลาดและการขายให้มีความกระตือรือร้นในการติดตาม
  ศึกษา หรือเข้ารับการอบรมต่างๆ อย่างสม่ำเสมอ
  ทั้งนี้เพื่อเสริมสร้างประสิทธิภาพในการดำเนินงาน นอกจากข้อมูลที่เผยแพร่ทั่วไป
  บริษัทยังรับทราบข้อมูลการเปลี่ยนแปลงของเทคโนโลยีจากบริษัทผู้ผลิตสินค้า (Suppliers)
  หรือบริษัทคู่ค้าโดยตรงอีกทางหนึ่ง

2.  ความเสี่ยงจากการพึ่งพาลูกค้ารายใหญ่

  ในปี 2551
  บริษัทมีรายได้จากการขายและให้บริการติดตั้งระบบโครงข่ายทั้งทางตรงและทางอ้อมให้แก่ (1)
  บมจ.ทีโอที จำนวน 51 โครงการ คิดเป็นมูลค่าประมาณ 697 ล้านบาท และ (2) บริษัท กสท
  โทรคมนาคม จำกัด(มหาชน) มีโครงการที่เข้าร่วมจำนวน 48 โครงการ คิดเป็นมูลค่าประมาณ
  1,080 ล้านบาท คิดเป็นมูลค่ารวมจาก 2 หน่วยงานดังกล่าวทั้งสิ้นประมาณ 1,777 ล้านบาทหรือ
  ประมาณร้อยละ 61 ของยอดขายรวม ซึ่งนับเป็นสัดส่วนยอดขายที่ค่อนข้างสูง
  ดังนั้นหากบริษัทไม่สามารถเข้าร่วมในโครงการ
  หรือทั้งสององค์กรลดงบประมาณการลงทุนด้านพัฒนาระบบฯ
  บริษัทอาจได้รับผลกระทบต่อการดำเนินงานของบริษัทในอนาคต

  หากมองในอีกมุมมองหนึ่ง ทั้งสององค์กรข้างต้นจัดอยู่ในกลุ่มลูกค้าประเภทสื่อสารโทรคมนาคม
  ซึ่งเป็นกลุ่มที่มีการลงทุนด้านพัฒนาระบบสารสนเทศจำนวนมากและทำอย่างต่อเนื่อง และ
  จากนโยบายของรัฐบาลปัจจุบันในการเร่งรัดให้หน่วยราชการนำระบบ IT มาใช้งานได้แก่
  โครงการ E-Government E-Procurement ,E-Service ,E-education ,High speed
  Internet เป็นต้น
  โครงการเหล่านี้ต้องอาศัยเครือข่ายสื่อสารข้อมูลและระบบสื่อสารโทรคมนาคม
  อีกเป็นจำนวนมากเพื่อรองรับโครงการดังกล่าวแต่ปัจจุบันเครือข่ายสื่อสารข้อมูลที่ของหน่วยงานทั้ง
  2 มีอยู่นั้นไม่เพียงพอที่จะรองรับการขยายตามโครงการดังกล่าวได้ ดังนั้น ในช่วงระยะเวลา 2
  – 3 ปีนี้ หน่วยงานทั้ง 2
  จะต้องลงทุนในการสร้างเครือข่ายเพิ่มขึ้นอีกเป็นจำนวนมากเพื่อให้รองรับโครงการของรัฐบาลที่จะต้องเกิด
  ดังนั้นการที่บริษัทสามารถเข้าร่วมในโครงการกับองค์กรดังกล่าวจึงถือว่าเป็นสิ่งจำเป็นต้องรักษาไว้ให้ได้อย่างมั่นคง

  เพื่อเป็นการลดความเสี่ยงด้านการพึ่งพารายได้จากลูกค้ารายใดรายหนึ่งมากเกินไป
  บริษัทมีนโยบายและแผนทางธุรกิจที่ขยายฐานลูกค้าของบริษัทให้กว้างมากขึ้น
  โดยการขยายธุรกิจไปยังลูกค้าในภาคเอกชน สถาบันการศึกษา หน่วยราชการและรัฐวิสาหกิจอื่นๆ
  ให้มากขึ้น ดังจะเห็นได้ว่าโครงสร้างรายได้ของบริษัทได้มีการกระจายไปยัง
  หน่วยงานภาคเอกชนเพิ่มขึ้น คือ รายได้จากการขายให้กับหน่วยงานภาคเอกชน ปี 2551
  เพิ่มขึ้นเป็นประมาณ 891 ล้านบาท หรือประมาณร้อยละ 31
  ส่วนที่เหลือมีการกระจายไปยังกลุ่มลูกค้าของภาคราชการ และ หน่วยงานด้านการศึกษา

  นอกจากนี้ บริษัทได้มีแผนการขยายฐานลูกค้าของบริษัทไปสู่กลุ่มลูกค้าแบบ เฉพาะเจาะจง
  โดยใช้ประโยชน์จากทรัพยากรบุคคลที่มีความรู้ความชำนาญของบริษัทที่มีอยู่
  ให้เกิดประโยชน์มากขึ้น ในปี 2551 บริษัทได้ดำเนินการจัดตั้งบริษัทย่อยไปแล้วจำนวน 2 บริษัท
  คือ บริษัท เมเปิลพลัส จำกัด ที่จะมุ่งเน้นกลุ่มลูกค้าที่มีความต้องการในการนำระบบ GIS
  มาใช้งาน อีกบริษัทหนึ่ง คือ บริษัท บีเอเอ็นซีเซิร์ฟ (ประเทศไทย(จำกัด
  บริษัทนี้จะมุ่งเน้นลูกค้ากลุ่มธนาคารและสถาบันการเงิน
  ซึ่งเป็นไปตามแผนยุทธศาสตร์การสร้างความแข็งแกร่ง ด้านฐานลูกค้าในระยะยาวของบริษัท

  ดังนั้น
  จะเห็นได้ว่าบริษัทพยายามบริหารความเสี่ยงโดยการที่จะลดการพึ่งพาจากกลุ่มลูกค้ารายใหญ่ในภาคใดภาคหนึ่งโดยเฉพาะเพียงไม่กี่ราย
  กระจายไปสู่กลุ่มลูกค้าที่กว้างขวางมากขึ้น

3.  ความเสี่ยงด้านการพึ่งพาด้านบุคลากร

  ธุรกิจด้านเทคโนโลยีสารสนเทศและการสื่อสาร
  เป็นธุรกิจที่ต้องพึ่งพาบุคลากรในการทำการตลาดและการดำเนินงาน
  ซึ่งบุคลากรดังกล่าวต้องมีความรู้ความเชี่ยวชาญในการออกแบบและวางระบบ
  รวมถึงการให้คำแนะนำที่เหมาะสมแก่ลูกค้าแต่ละราย ปัจจุบัน
  บริษัทมีผู้บริหารและบุคลากรด้านการปฏิบัติการ ซึ่งประกอบด้วยฝ่ายการตลาด ฝ่ายขาย
  ฝ่ายบริการลูกค้า และฝ่ายพัฒนาโปรแกรมระบบงาน จำนวนประมาณ 236 คน (ณ วันที่ 31
  ธันวาคม 2551) ซึ่งส่วนใหญ่มีพื้นฐานการศึกษาด้านวิศวกรรมศาสตร์และมีประสบการณ์ประมาณ
  3 - 6 ปี และในช่วงปี 2551 อัตราการลาออกของบุคลากรประมาณร้อยละ 4.24
  ซึ่งถือได้ว่าเป็นอัตราการลาออกที่ต่ำ

  ดังนั้น เพื่อลดความเสี่ยงในเรื่องดังกล่าว
  บริษัทจึงกำหนดค่าตอบแทนที่เหมาะสมและการสร้างสิ่งแวดล้อมที่ดีภายในองค์กร
  และมีการวางระบบการจัดการภายในเพื่อป้องกันขาดบุคคลหนึ่งบุคคลใดอันอาจกระทบต่อการดำเนินกิจการ
  โดยแบ่งการบริหารงานหลักเป็น 3 ด้าน
  โดยในแต่ละด้านจะมีรองกรรมการผู้จัดการใหญ่เป็นผู้กำกับดูแล และในด้านต่างๆ
  จะแบ่งเป็นฝ่ายๆต่างๆ โดยมีผู้บริหารในระดับผู้อำนวยการฝ่ายเป็นผู้กำกับดูแล
  และในฝ่ายต่างๆจะมีการแบ่งเป็นทีมงานย่อยที่แยกตามลักษณะของสินค้าหรือบริการ
  ในส่วนของกรรมการผู้จัดการใหญ่ทำหน้าที่เป็นผู้ดูแลบริหารงานภาพรวมให้เป็นไปอย่างมีประสิทธิภาพ
  ดังนั้น จึงทำให้การบริหารของบริษัทมีความคล่องตัว
  อนึ่งบริษัทจัดให้มีการประชุมภายในระหว่างผู้บริหารทุกสัปดาห์เพื่อรับทราบถึงปัญหาต่างๆ
  ในการปฏิบัติงานและ กำหนดแนวทางดำเนินการแก้ไขให้ลุล่วงได้ทันท่วงที

4.  ความเสี่ยงด้านการพึ่งพาการสั่งซื้อสินค้าจากผู้ผลิตรายใดรายหนึ่งเกินกว่าร้อยละ 30

  ในการดำเนินธุรกิจของบริษัท
  สินค้าที่จำหน่ายให้แก่ลูกค้าเป็นสินค้าที่สั่งซื้อจากผู้ผลิตหรือตัวแทนจำหน่ายของผู้ผลิตที่มีสำนักงานในประเทศไทย
  โดยเฉพาะอุปกรณ์สำหรับสร้างโครงข่ายสื่อสารข้อมูล
  บริษัทเป็นตัวแทนจำหน่ายและพันธมิตรธุรกิจของผู้ผลิตรายใหญ่และมีชื่อเสียงของโลก ตัวอย่างเช่น
  Cisco Systems ซึ่งถือเป็นผู้ผลิตอุปกรณ์สำหรับระบบโครงข่ายสารสนเทศและการสื่อสาร
  และระบบอินเตอร์เน็ตชั้นนำของโลกรายหนึ่ง ที่ผลิตสินค้าที่มีคุณภาพสูง
  มีความทนทานในการใช้งาน และเป็นที่ยอมรับจากผู้ใช้อย่างกว้างขวาง โดยในปี 2551
  บริษัทสั่งซื้ออุปกรณ์สำหรับสร้างโครงข่ายจาก Cisco Systems ประมาณ 37.341
  ล้านดอลลาร์สหรัฐฯ (1,294.21 ล้านบาท) หรือคิดเป็นสัดส่วนร้อยละ 39.20
  ของรายได้จากการดำเนินงาน

  การที่บริษัทมีการสั่งซื้อสินค้าจาก Cisco Systems มีมูลค่าสูงมากในแต่ละปีนั้น
  เนื่องมาจากสินค้าของ Cisco ก็เป็นสินค้าด้านระบบเครือข่ายสารสนเทศ
  ที่ได้รับการยอมรับของลูกค้าในตลาดโลกและประเทศไทย ประกอบบริษัทเป็นคู่ค้าของ Cisco
  มาเป็นเวลานาน ปัจจุบันบริษัทเป็นคู่ค้าของ Cisco จัดอยู่ในระดับ Gold Partner
  ซึ่งเป็นระดับที่สูงที่สุดในการจัดระดับคู่ค้าของ Cisco ในประเทศไทย
  ทำให้บริษัทได้รับการสนับสนุนต่างๆจาก Cisco สูงกว่าคู่ค้าในระดับที่รองๆลงไป อย่างไรก็ตาม
  เพื่อป้องกันความเสี่ยงจากการพึ่งพาผู้ผลิตรายใดรายหนึ่ง
  บริษัทยังเป็นตัวแทนจำหน่ายสินค้าให้กับผู้ผลิตที่มีชื่อเสียง และคุณภาพของสินค้าเทียบเท่า Cisco
  Systems เช่น Nortel Networks 3COM ,Lucent Technology เป็นต้น
  อีกทั้งยังได้มีมาตรการต่างๆเพื่อที่กระจายความเสี่ยง
  โดยการพยายามหาทางเลือกในการสร้างรายได้ใหม่ หรือการกระจายฐานรายได้เพิ่มเติม

5.  ความเสี่ยงด้านการส่งมอบโครงการ

  เนื่องจากบริการด้านการวางระบบสารสนเทศและการสื่อสารมีลักษณะเป็นโครงการ
  ซึ่งมีระยะเวลาดำเนินงาน 6-12 เดือนทั้งนี้ขึ้นอยู่กับขนาดของโครงการ
  ซึ่งหากบริษัทไม่สามารถดำเนินงานและส่งมอบได้ตามระยะเวลาที่กำหนดไว้ในสัญญา
  บริษัทอาจเสียค่าปรับให้แก่ผู้จ้างร้อยละ 0.02 ของมูลค่าโครงการต่อวัน (โดยเฉลี่ย)
  และในระยะเวลา 5 ปีที่ผ่านมาบริษัทเสียค่าปรับให้แก่ผู้จ้างน้อยกว่าร้อยละ 1 ของยอดขาย
  ซึ่งถือเป็นสัดส่วนที่น้อยมาก สาเหตุหลักมาจากความล่าช้าในการส่งสินค้าของผู้ผลิตหรือ
  การเปลี่ยนประเภท/ชนิดอุปกรณ์ติดตั้ง และเพื่อป้องกันความเสี่ยงในการส่งมอบ
  บริษัทจะประสานงานระหว่างลูกค้า ผู้ผลิต และบริษัทเพื่อวางแผนดำเนินโครงการล่วงหน้า
  และเมื่อได้รับคัดเลือกให้ดำเนินโครงการ
  บริษัทจะติดตามและตรวจสอบการส่งมอบสินค้าเป็นระยะๆ อย่างไรก็ตาม
  ในบางกรณีบริษัทจะนำเครื่องสำรองให้ลูกค้าใช้ชั่วคราว หากลูกค้าจำเป็นต้องใช้ระบบ

6.  ความเสี่ยงด้านอัตราการแลกเปลี่ยน

  โดยปกติก่อนดำเนินโครงการ บริษัทต้องประมาณการต้นทุนโครงการล่วงหน้า
  เป็นระยะเวลาประมาณ 1-2 เดือน เพื่อใช้ในการประมูลโครงการต่างๆ
  ซึ่งหากต้องนำเข้าอุปกรณ์บางส่วนจากต่างประเทศ
  ต้นทุนการดำเนินโครงการอาจได้รับผลกระทบอันเนื่องจากอัตราการและเปลี่ยนเงินตราต่างประเทศแบบลอยตัว
  ในปี 2551 บริษัทมียอดคงเหลือของเจ้าหนี้การค้าที่เป็นเงินสกุลต่างประเทศจำนวน 2.5
  ล้านเหรียญสหรัฐฯ
  และมียอดคงเหลือของสัญญาซื้อเงินตราต่างประเทศล่วงหน้าเพื่อใช้สำหรับจ่ายสินค้าเป็นจำนวน
  2.6 ล้านเหรียญสหรัฐฯ โดยมีอัตราแลกเปลี่ยนที่ตกลงล่วงหน้าไว้คือ 33.99-35.77
  บาทต่อหนึ่งเหรียญสหรัฐฯ โดยบริษัทมีการสั่งซื้อสินค้าจากผู้ผลิตต่างประเทศประมาณ 37.58
  ล้านเหรียญสหรัฐ หรือเทียบเท่าประมาณ 1,302.37 ล้านบาท

  จากความเสี่ยงด้านอัตราแลกเปลี่ยนข้างต้น บริษัทได้กำหนดวิธีลดความเสี่ยงดังกล่าวโดย

1.  กำหนดค่าความเสี่ยงของอัตราแลกเปลี่ยนเพิ่มเติมในการคำนวณต้นทุนโครงการ

2.  การทำสัญญาซื้อ-ขายเงินตราต่างประเทศล่วงหน้าครอบคลุมทั้งจำนวน

  โดยในปี 2552 นี้ เป็นที่คาดการณ์ว่าค่าเงินบาทไทยนั้นจะแข็งค่าเมื่อเทียบกับดอลลาร์สหรัฐฯ
  ดังนั้นจึงเป็นโอกาสของทางบริษัทที่จะได้รับผลกระทบในเชิงบวก